

**LIETUVOS RESPUBLIKOS SEIMO KANCELIARIJOS**

**TEISĖS DEPARTAMENTAS**

Biudžetinė įstaiga Gedimino pr. 53, 01109 Vilnius Tel. (0 5) 209 6169 El. p. td@lrs.lt

Duomenys kaupiami ir saugomi Juridinių asmenų registre Kodas 188605295

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos Respublikos Seimo 2024-06-04 Nr. V-2024-

Peticijų komisijai Į 2024-05-09 Nr. V-2024-7255

**DĖL PETICIJOJE PATEIKTŲ SIŪLYMŲ**

Teisės departamente gauta M. Jotautaitės (toliau – Pareiškėja) peticija, kurioje prašoma pakeisti Lietuvos Respublikos miškų įstatymo 3 straipsnio 4 dalį, joje nustatant, kad III grupės, kuriai priskiriami apsauginiai miškai, miškuose (t. y. genetinių, geologinių, geomorfologinių, hidrografinių, kultūrinių draustinių ar jų dalių, kultūrinių rezervatų miškuose, atkuriamųjų ir genetinių sklypų, miško sėklinių medynų, laukų apsauginiuose, apsaugos zonų miškuose) būtų draudžiami plynieji pagrindiniai miško kirtimai. Pagal galiojančio Miškų įstatymo 3 straipsnio 4 dalies nuostatas III grupės miškuose plynieji pagrindiniai miško kirtimai draudžiami nacionaliniuose parkuose, išskyrus pelkinių ir užmirkusių augaviečių medynus, o kituose miškuose nustatytas plynųjų pagrindinių miško kirtimų apribojimas - plynųjų pagrindinių miško kirtimų biržės plotas negali būti didesnis kaip 5 hektarai.

Pareiškėja taip pat prašo pakeisti Miškų įstatymo 3 straipsnio 5 dalies 1 ir 2 punktus, kuriems siūlo dvi teisinio reguliavimo alternatyvas.

Pirmoji alternatyva: IVA grupės, kuriai priskiriami normalaus kirtimo amžiaus ūkiniai miškai, ir IVB grupės, kuriai priskiriami trumpo kirtimo amžiaus plantaciniai miškai, miškuose uždrausti plynuosius pagrindinius miško kirtimus.

Antroji alternatyva: IVA grupės, kuriai priskiriami normalaus kirtimo amžiaus ūkiniai miškai, miškuose plynieji pagrindiniai miško kirtimai būtų draudžiami nacionaliniuose parkuose, išskyrus pelkinių ir užmirkusių augaviečių medynus, o kituose miškuose nustatytas plynųjų pagrindinių miško kirtimų, išskyrus plynuosius sanitarinius miško kirtimus, apribojimas - plynųjų pagrindinių miško kirtimų biržės plotas negali būti didesnis kaip 4 hektarai. IVB grupės, kuriai priskiriami trumpo kirtimo amžiaus plantaciniai miškai, miškuose būtų nustatytas plynųjų pagrindinių miško kirtimų, išskyrus plynuosius sanitarinius miško kirtimus, apribojimas - plynųjų pagrindinių miško kirtimų biržės plotas negali būti didesnis kaip 6 hektarai.

Pagal galiojančio Miškų įstatymo 3 straipsnio 5 dalies nuostatas IVA grupės, kuriai priskiriami normalaus kirtimo amžiaus ūkiniai miškai, miškuose plynieji pagrindiniai miško kirtimai draudžiami nacionaliniuose parkuose, išskyrus pelkinių ir užmirkusių augaviečių medynus, o kituose miškuose nustatytas plynųjų pagrindinių miško kirtimų apribojimas - plynųjų pagrindinių miško kirtimų biržės plotas negali būti didesnis kaip 8 hektarai. IVB grupės, kuriai priskiriami trumpo kirtimo amžiaus plantaciniai miškai, miškuose jokie miško kirtimų draudimai ar apribojimai nėra nustatyti.

Pareiškėjos pasiūlymų kontekste atkreiptinas dėmesys, kad Konstitucinis Teismas 1998 m. birželio 1 d. nutarime yra pažymėjęs: „Miškas yra vienas iš pagrindinių gamtos turtų. Jis yra vieningos ekologinės sistemos dalis, tarnauja visuomenės ir žmonių gerovei, saugo kraštovaizdžio stabilumą, gerina aplinkos kokybę. Miškui, kaip aplinkos sudedamajai daliai, yra taikomi bendrieji aplinkos apsaugos principai: aplinkos apsauga yra valstybės bei kiekvieno gyventojo rūpestis ir pareiga; viešieji ir privatūs interesai turi būti skirti aplinkos kokybei gerinti; neigiamo poveikio aplinkai mažinimas; gamybos ekologizavimas; gamtos išteklių racionalus ir kompleksiškas naudojimas. Aplinkos apsaugos reikalavimai paprastai įtvirtinami ir detalizuojami atitinkamų įstatymų normose, kuriose nustatytos miškų valdytojų, savininkų ir naudotojų pareigos ir teisės.“

Be to, Konstitucinio Teismo 2005 m. gegužės 13 d. nutarime pažymėta:

- natūralią gamtinę aplinką, gyvūniją ir augaliją, atskirus gamtos objektus ir ypač vertingas vietoves Konstitucija traktuoja kaip visuotinę reikšmę turinčias nacionalines vertybes; iš Konstitucijos 54 straipsnio valstybei kyla priedermė nustatyti tokį teisinį reguliavimą ir veikti taip, kad būtų apsaugota natūrali gamtinė aplinka, atskiri jos objektai, kad būtų užtikrintas racionalus gamtos išteklių naudojimas ir jų atkūrimas bei gausinimas;

- valstybė, turėdama konstitucinę priedermę veikti taip, kad būtų garantuota natūralios gamtinės aplinkos, atskirų jos objektų apsauga, gamtos išteklių racionalus naudojimas, atkūrimas bei jų gausinimas, gali įstatymu nustatyti tokį teisinį reguliavimą, pagal kurį būtų ribojamas atskirų gamtinės aplinkos objektų (gamtos išteklių) naudojimas, o tam tikri teisinių santykių subjektai būtų įpareigoti atitinkamai veikti arba susilaikyti nuo tam tikrų veiksmų;

- valstybė, saugodama natūralią gamtinę aplinką ir jos atskirus objektus, siekdama užtikrinti gamtos išteklių racionalų naudojimą, atkūrimą ir gausinimą, turi garantuoti ir Konstitucijoje įtvirtintų vertybių pusiausvyrą; valstybė, reguliuodama su natūralios gamtinės aplinkos ir jos objektų apsauga, gamtos išteklių naudojimu, atkūrimu ir gausinimu susijusius santykius, taip pat ir ribodama atskirų gamtinės aplinkos objektų (gamtos išteklių) naudojimą ar įpareigodama tam tikrus teisinių santykių subjektus atitinkamai veikti arba susilaikyti nuo tam tikrų veiksmų, yra saistoma konstitucinio socialinės darnos imperatyvo, Konstitucijoje įtvirtintų teisingumo, protingumo bei proporcingumo principų, *inter alia* kai tokiais ribojimais ar įpareigojimais yra įsiterpiama į asmens konstitucinių teisių ir laisvių įgyvendinimą.

Miškų įstatymo 3 straipsnio 1 dalyje nustatyta, kad pagal ūkininkavimo tikslus, ūkininkavimo režimą ir pagrindinę funkcinę paskirtį miškai skirstomi į keturias grupes. Atsižvelgiant į tai, kokiai grupei yra priskirtas miškas, jame taikomi tam tikri miško kirtimo draudimai bei apribojimai (Miškų įstatymo 3 straipsnio 2 - 5 dalys). Atkreiptinas dėmesys į tai, kad I grupei yra priskiriami miškai, esantys vertingiausiose saugomose teritorijose: valstybiniuose gamtiniuose rezervatuose, valstybinių parkų ir biosferos stebėsenos (monitoringo) teritorijose esančiuose gamtiniuose rezervatuose ir rezervatinėse apyrubėse. Šios grupės miškuose, išskyrus Saugomų teritorijų įstatyme ir rezervatų nuostatuose numatytus atvejus, miško kirtimai yra draudžiami. II grupės ekosistemų apsaugos ir rekreaciniuose miškuose (kraštovaizdžio, telmologinių, pedologinių, botaninių, zoologinių, botaninių-zoologinių draustinių miškuose ar jų dalyse, priešeroziniuose miškuose; miško parkuose, miestų miškuose, valstybinių parkų rekreacinių zonų miškuose, rekreaciniuose miško sklypuose ir kituose poilsiui skirtuose miškuose) draudžiami plynieji pagrindiniai miško kirtimai. III grupės apsauginiuose miškuose (genetinių, geologinių, geomorfologinių, hidrografinių, kultūrinių draustinių ar jų dalių, kultūrinių rezervatų miškuose, atkuriamųjų ir genetinių sklypų, miško sėklinių medynų, laukų apsauginiuose, apsaugos zonų miškuose) nustatytas plynųjų pagrindinių miško kirtimų apribojimas – biržės plotas negali būti didesnis kaip 5 hektarai. Plynieji pagrindiniai miško kirtimai draudžiami apsauginiuose miškuose ir IVA grupei priskirtuose normalaus kirtimo amžiaus ūkiniuose miškuose, esančiuose nacionalinių parkų teritorijose, išskyrus pelkinių ir užmirkusių augaviečių medynus. IVA grupės normalaus kirtimo amžiaus ūkiniuose miškuose apribojamas plynųjų pagrindinių miško kirtimų, išskyrus plynuosius sanitarinius miško kirtimus, biržės plotas (negali būti didesnis kaip 8 hektarai).

Taigi Miškų įstatyme, atsižvelgiant į miškų vertingumą, įvairius ūkininkavimo miškuose tikslus (pavyzdžiui: sudaryti sąlygas miškams natūraliai augti; išsaugoti arba atkurti miško ekosistemas ar atskirus jų komponentus; formuoti ir išsaugoti rekreacinę miško aplinką; formuoti produktyvius medynus, galinčius atlikti dirvožemio, oro, vandens, žmogaus gyvenamosios aplinkos apsaugos funkcijas; laikantis aplinkosaugos reikalavimų, formuoti produktyvius medynus, nepertraukiamai tiekti medieną; greičiau išauginti kuo daugiau medienos), yra įtvirtinti plynųjų pagrindinių miško kirtimų ribojimai ir draudimai. Šiame kontekste svarbu paminėti ir tai, kad pagal Miškų įstatymo 15 straipsnio 2 dalį kirtavietėse miškas turi būti atkurtas ne vėliau kaip per trejus metus po jų atsiradimo. Pagal Miškų įstatymo 9 straipsnio 1 dalį miškai turi būti tvarkomi pagal nepertraukiamo naudojimo principą, kad mediena bei kiti miško ištekliai būtų nuolat tiekiami ir būtų išlaikyta metinė ar periodinė pusiausvyra tarp medienos prieaugio ir jos naudojimo masto, o pagal šio straipsnio 2 dalį miško valdytojai, savininkai ir naudotojai privalo saugoti miškus nuo gaisrų, kenkėjų, ligų ir kitų neigiamų veiksnių, laiku ir tinkamai atkurti iškirstą mišką, mišką naudoti tokiais būdais, kurie padėtų mažinti neigiamą poveikį aplinkai, racionaliai ūkininkauti miško žemėje (miške), palaikyti dirvožemio našumą, saugoti biologinę įvairovę, laikytis įstatymų ir kitų teisės aktų nustatytų reikalavimų. Pažymėtina ir tai, kad, kaip konstatuota Konstitucinio Teismo 2019 m. balandžio 16 d. nutarime, įstatymų leidėjas, nustatydamas miškų ūkio valdymo teisinį reguliavimą, turi paisyti *inter alia* iš Konstitucijos 46 straipsnio 3 dalies kylančios valstybės pareigos reguliuoti ūkinę veiklą taip, kad ji tarnautų bendrai tautos gerovei, kartu įgyvendinti iš Konstitucijos 54 straipsnio, 128 straipsnio 2 dalies kylančius reikalavimus, be kita ko, užtikrinti tinkamą miškų apsaugą, taip pat jų, kaip valstybės turto, racionalų tvarkymą ir naudojimą.

Atsižvelgiant į tai, kas išdėstyta, vertinant Pareiškėjos peticijoje pateiktus pasiūlymus, reikėtų įvertinti, ar plynųjų pagrindinių miško kirtimų draudimas arba ribojimas III bei IV grupės miškuose būtų tinkama aplinkos apsaugos priemonė siekiant išsaugoti miškus, kaip visuotinę reikšmę turinčią nacionalinę vertybę, ypač tais atvejais, kai toks miško kirtimas būtų vienintelis būdas apsaugoti mišką nuo miško kenkėjų plitimo ar sutvarkyti jį po stichinių nelaimių; ar taip būtų užtikrintas racionalus miško išteklių naudojimas siekiant aprūpinti šalies pramonę žaliava, suteikti šaliai didžiausią socialinę ir ekonominę naudą (kaip, be kita ko, nustatyta Miškų įstatymo 1 straipsnio 1 dalyje), t. y. ar Pareiškėjos pasiūlymų turinys dera su Konstitucinio Teismo suformuota oficialiąja konstitucine natūralios gamtinės aplinkos apsaugos doktrina ir Miškų įstatyme nustatytu teisiniu reguliavimu. Atsižvelgiant į tai, manytina, kad, siekiant tinkamai įvertinti Pareiškėjos peticijoje pateiktus pasiūlymus, reikėtų gauti Aplinkos ministerijos, kaip atliekančios miškų ūkio valstybinio valdymo funkcijas, specialistų nuomonę.

Kartu atkreiptinas dėmesys ir į tai, kad pagal Pareiškėjos peticijoje pateiktus pasiūlymus plynieji pagrindiniai miško kirtimai būtų draudžiami ar ribojami III ir IV grupės miškuose, nepriklausomai nuo miško nuosavybės formos, t. y. tiek valstybiniuose, tiek privačiuose miškuose. Taigi, pagal Pareiškėjos peticijoje pateiktus pasiūlymus turėtų būti ribojama arba draudžiama tiek valstybinių miškų valdytojų, tiek privačių miškų savininkų veikla, susijusi su miško išteklių (žaliavinės medienos, miško kirtimo liekanų ir pan.) naudojimu. Valstybinių miškų valdymo atžvilgiu svarstytinas Pareiškėjos peticijoje pateiktų pasiūlymų santykis su Valstybės ir savivaldybių turto valdymo, naudojimo ir disponavimo juo įstatymo 9 straipsnyje įtvirtintais valstybės ir savivaldybių turto valdymo, naudojimo ir disponavimo juo principais. Privačių miškų savininkų vykdomos miško ūkio veiklos atžvilgiu pažymėtina, kad Konstitucinis Teismas 2005 m. gegužės 13 d. nutarime yra konstatavęs, jog valstybė, keisdama ūkinės veiklos santykių teisinį reguliavimą, gali keisti ir ūkinės veiklos sąlygas ar apskritai nustatyti tokį teisinį reguliavimą, pagal kurį tam tikra ūkinė veikla turi būti nutraukta, tačiau keisdama ūkinės veiklos sąlygas ar nutraukdama tam tikrą ūkinę veiklą valstybė turi paisyti *inter alia* Konstitucijoje įtvirtinto teisėtų lūkesčių apsaugos principo, suponuojančio ir įgytų teisių apsaugą; jeigu ūkio subjektas pagal galiojančius įstatymus ar kitus teisės aktus įgijo teisę užsiimti tam tikra ūkine veikla ir šią teisę įgyvendino, keičiant tokios ūkinės veiklos teisinį reguliavimą taip, kad yra pabloginamos šios ūkinės veiklos sąlygos arba ši ūkinė veikla apskritai nutraukiama, atsižvelgiant į tai, dėl ko minėtos ūkinės veiklos teisinis reguliavimas yra keičiamas ir kokiu mastu jis yra keičiamas, taip pat atsižvelgiant į kitas reikšmės turinčias aplinkybes, valstybei gali atsirasti pareiga atlyginti (kompensuoti) ūkio subjektams ir kitiems asmenims praradimus, jų patirtus dėl minėto teisinio reguliavimo pakeitimo.

Šiame kontekste atkreiptinas dėmesys į tai, kad Saugomų teritorijų įstatymo 321 straipsnyje reglamentuojamos kompensacijos už saugomose teritorijose nustatytus veiklos apribojimus ir numatytas vienkartinių ir kasmetinių kompensacijų mokėjimas privataus miško savininkams, kurių miško valdose nustatomi nauji veiklos apribojimai, dėl kurių uždraudžiamas brandžių medynų kirtimas arba reikalaujama dalį kirstinų medžių palikti neiškirstų. Miškų įstatyme nėra nustatyta reguliavimo, susijusio su kompensacijų mokėjimu privačių miškų savininkams, jeigu įstatymu būtų nustatyti miško kirtimo apribojimai.

Pažymėtina, kad pagal Pareiškėjos peticijoje pateiktus pasiūlymus dėl Miškų įstatymo 3 straipsnio 5 dalies 1 ir 2 punktų pagal abi teisinio reguliavimo alternatyvas plynieji pagrindiniai miško kirtimai būtų draudžiami, ar nustatomas plynųjų pagrindinių miško kirtimų biržės ploto apribojimas būtų taikomi IV grupės ūkiniuose miškuose. Pagal Miškų įstatymo nuostatas šiuose miškuose ūkininkavimo tikslas - laikantis aplinkosaugos reikalavimų, formuoti produktyvius medynus, nepertraukiamai tiekti medieną (normalaus kirtimo amžiaus ūkiniuose miškuose) arba greičiau išauginti kuo daugiau medienos (trumpo kirtimo amžiaus plantaciniuose miškuose). Atkreiptinas dėmesys, kad Pareiškėja peticijoje nesiūlo pakeisti šių ūkininkavimo tikslų. Mūsų nuomone, minėti ūkininkavimo tikslai užtikrina vieną iš Miškų įstatymo 1 straipsnio 1 dalyje nustatytų įstatymo paskirčių - aprūpinti šalies pramonę žaliava bei suteikti šaliai didžiausią socialinę ir ekonominę naudą, - įgyvendinimą, todėl Pareiškėjos peticijoje pateikti pasiūlymai vertintini kaip nederantys su Miškų įstatyme nustatytais šio įstatymo tikslais. Šiame kontekste atkreiptinas dėmesys ir į tai, kad pagal šiuos Pareiškėjos peticijoje pateiktus pasiūlymus sumažėtų valstybės biudžeto lėšos, gaunamos iš valstybinių miškų valdytojams Miškų įstatymo 7 straipsnio 3 dalyje nustatytų privalomųjų atskaitymų į valstybės biudžetą iš pajamų už parduotą žaliavinę medieną ir nenukirstą mišką, taip pat sumažėtų lėšos, gautos iš miškų valdytojų į valstybės biudžetą Bendrosioms miškų ūkio reikmėms tenkinti ir gamtotvarkos priemonėms miškuose įgyvendinti (Miškų įstatymo 7 straipsnio 2 dalis).

Įvertinus Pareiškėjos peticijose pateiktų pasiūlymų turinį ir argumentus ir atsižvelgiant į Konstitucinio Teismo oficialiąją doktriną, manome, kad Pareiškėjos peticijoje teikiami pasiūlymai dėl Miškų įstatymo 3 straipsnio 4 dalies bei 5 dalies 1 punkto pagal antrąją teisinio reguliavimo alternatyvą pakeitimo, įvertinus aplinkosaugos specialistų nuomonę, galėtų būti svarstomi Seime. Tuo tarpu Pareiškėjos peticijoje pateikti pasiūlymai dėl Miškų įstatymo 3 straipsnio 5 dalies 1 punkto pagal pirmąją teisinio reguliavimo alternatyvą ir 2 punkto pagal abi teisinio reguliavimo alternatyvas pakeitimai vertintini, kaip neatitinkantys Konstitucinio Teismo oficialiosios doktrinos, sistemiškai nederantys su kitomis Miškų įstatymo nuostatomis, o peticijoje pateikti argumentai nepagrindžia siūlomo Miškų įstatymo pakeitimo būtinumo.

Departamento direktorius Dainius Zebleckis

N. Azguridienė, tel. (0 5) 209 6546, el. p. neringa.azguridiene@lrs.lt

S. Švedas, tel. (0 5) 209 6165, el. p. saulius.svedas@lrs.lt